Valášek, Tomáš, poslanec NR SR (2021-10-05):
Vďaka opäť, pán predsedajúci. Urobím niečo netradičného, začnem slovami vážené kolegyne – a zatiaľ len kolegyne – na kolegov sa obrátim o minútku. Vážené kolegyne, ako by ste sa cítili, keby vám 1. marca 2020, deň po voľbách, šéf strany oznámil: „Gratulujem, úžasné, dostali ste sa do parlamentu, budete zarábať okolo 3 600 mesačne, áno, vaši kolegovia muži budú zarábať okolo 4-tisíc, ale no viete, tak to už chodí, veď viete.“ Vybavené. Vážení kolegovia, a teraz sa obraciam na mužov, ako by ste sa cítili, keby vám deň po voľbách šéf strany oznámil: „Gratulujem, Janko, Paľko, Jožko, ideš do parlamentu a budeš zarábať okolo 4-tisíc mesačne. Mimochodom, tvoje kolegyne dostanú okolo 3 600, ale veď tak to už chodí, však vieš.“ Ak máte v sebe trošku slušnosti a nejaký zmysel pre spravodlivosť, asi by ste sa pohoršili, asi by ste si povedali: „Nie, Andrej, Rišo, Boris, Igor, nie, to sa mi nezdá fér, čo hovoríš. Prečo presne by mali moje kolegyne, mali dostať menej za tú istú prácu ako ja? Tiež sú tu od ôsmej ráno, keď sú mimoriadne schôdze, do siedmej večer.“ To, čo kreslím, je, samozrejme, fikcia. V parlamente sme platení všetci rovnako bez ohľadu na pohlavie. Sme však – a to si treba uvedomiť a to je presne za týmto naším návrhom zákona – sme tak trošku výnimkou. Tam v realite za týmito múrmi zará... ženy na Slovensku v priemere zarábajú o 9 % menej ako muži v tých istých povolaniach. Podčiarkujem – v tých istých povolaniach. Tu sa nebavíme o situácii, že v jednej a tej istej firme pracuje desať žien zväčša na administratívnych pozíciách a desať manažérov a logicky majú tí manažéri viac. Nie, bavíme sa o situáciách, o manažérke, ktorá dostáva v priemere o 9 % menej ako ten istý manažér, ktorý sedí na tom istom poschodí v tej istej firme vo vedľajšej kancelárii, bavíme sa o ženách a mužoch, ktoré vykladajú ten istý tovar na tú istú policu v potravinách ako muž, ale zarábajú menej, bavíme sa o ženách a mužoch za tým istým pásom v tej istej fabrike, ale s rozdielnymi platmi. Ak podporíte zákon, ktorý dnes navrhujem, zákon, ktorý by menil zákon č. 365/2004 Z. z. o rovnakom zaobchádzaní v niektorých oblastiach a ochrane pred diskrimináciou, tak firmy nad 50 zamestnancov by začali hlásiť rozdiely v platoch medzi mužmi a ženami, ktoré vykonávajú ten istý typ práce. Nie konkrétne platy a konkrétnych zamestnávateľov, pardon, a konkrétnych zamestnancov, len platové rozdiely medzi mužmi a ženami v tých istých typoch práce. Schválne to obmedzujeme len na firmy nad 50 zamestnancov, aby sme nevytvorili neúnosnú administratívnu záťaž pre tých menších podnikateľov, a aj tým väčším vychádzame v ústrety tým, že odbúravame jednu nesúvisiacu administratívnu povinnosť, aby tá administratívna záťaž v konečnom dôsledku aj po schválení zákona bola zhruba rovnaká ako predtým. Chceme napraviť skrivodlivosť v odmeňovaní, ale zároveň chceme, aby sa našim podnikateľom a podnikateľkám darilo. Tento zákon neprikazuje dorovnať platy, nezakazuje diskrimináciu. Ani nemusí. Už teraz Ústava Slovenskej republiky čl. 12 bod 2 hovorí úplne jasne, nikoho nemožno poškodzovať, zvýhodňovať alebo znevýhodňovať na základe rozdielov – okrem iných vecí – pohlaví. Napriek tomu sa to deje, deje sa to mimo očí verejnosti, často bez vedomia samotných zamestnancov a zamestnankýň, pretože na Slovensku máme takú prax, že nezverejunime... nezverejňujeme informácie o platoch kolegov a kolegýň. Ani po schválení tohto zákona stále nebudú ľudia presne vedieť, kto koľko zarába, ale budú vedieť, či ženy v danej firme majú v priemere rovnaký plat za ten istý typ práce ako muži, ktorí vykonávajú tú istú prácu v tej istej firme. Nie, nerobíme si ilúzie, že týmto sa diskriminácia šmahom ruky skončí a že na druhý deň bude všetko fajn, ale chcem veriť, že keď budú tie platové rozdiely raz na očiach, keď bude úplne jasne viditeľné, že ženy dostávajú zaplatené menej za tú istú prácu ako muži, keď už bude verejne známe, že nejaká firma diskriminuje, tak ju tlak verejnosti a samotných zamestnancov donúti k zmene. Ak to vidíte rovnako, vďaka vopred za podporu tohto zákona, ak vám pokračujúca diskriminácia na pracovisku nevadí, nech sa páči, môžte kľudne hlasovať proti, len by ma úprimne zaujímalo, ako toto vysvetlíte manželkám či manželom doma. Veľká vďaka.